《投赠徐平江三十韵》
宋代·韩元吉

上圣恢方域，吴门翊帝京。千秋季子国，百雉阖闾城。

屏翰资良牧，文昌辍贰卿。龙墀虚紫橐，虎节驻红旌。

河润功初洽，棠阴政已成。农桑归恺悌，弦管乐升平。

世仰韦公誉，人高白傅名。云楼凌月府，花岛烂蓬瀛。

香雾凝春昼，桥虹卧晓晴。清规三不惑，盛事二难并。

旧俗宁论化，重临倍有声。向来宣使指，曾是格刑清。

自觌铜鱼拜，欣闻竹马迎。五湖歌吹满，两郡吏民争。

严助书频赐，萧卿治欲更。还应对宣室，俱议直承明。

鼎席犹虚位，戎亭正息兵。安危均注意，中外等持衡。

补衮才猷壮，康时智略宏。天津飞骥足，云路逸鹏程。

畴昔参宾从，顽疏荷鉴评。驰驱奉刀笔，谈笑接簪缨。

梦结闽陬远，心惊涨潦横。寄身侔困鲋，尽室逭长鲸。

官牒沾微禄，恩波拯再生。膺门怜旧契，祢荐及难兄。

未释盐车驾，徒怀瓦釜鸣。几年良自哂，一饱定谁营。

洛下裘空敝，新丰酒独倾。知公行入辅，故吏敢言情。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。